BEC ร่วงกว่า 6% วิตกกำไรไตรมาส 4/61 ต่ำคาด เซ่นเรทติ้งช่อง 3 หดตัว
BEC ร่วงกว่า 6% วิตกกำไรไตรมาส 4/61 ต่ำคาด เซ่นเรทติ้งช่อง 3 หดตัว ล่าสุด ณ เวลา 16.23 น. อยู่ที่ระดับ 5.35 บาท ลบ 0.35 บาท หรือ 6.14% สูงสุดที่ระดับ 5.65 บาท ต่ำสุดที่ระดับ 5.25 บาท ด้วยมูลค่าการซื้อขาย 81.33 ล้านบาท
29 ม.ค. 2562

ผู้สื่อข่าวรายงานว่า ราคาหุ้น บริษัท บีอีซี เวิลด์ จำกัด (มหาชน) หรือ BEC ณ เวลา 16.23 น. อยู่ที่ระดับ 5.35 บาท ลบ 0.35 บาท หรือ 6.14% สูงสุดที่ระดับ 5.65 บาท ต่ำสุดที่ระดับ 5.25 บาท ด้วยมูลค่าการซื้อขาย 81.33 ล้านบาท

ด้านนายดิษฐนพ วัธนเวคิน นักวิเคราะห์หลักทรัพย์ บล.โนมูระ พัฒนสิน กล่าวว่า ราคาหุ้น BEC ปรับตัวลงในวันนี้แต่ยังไม่เห็นว่ามีประเด็นอะไรเข้ามา แต่หากมองที่เรทติ้งของช่อง 3 ในไตรมาส 4/61 จะเห็นได้ว่าหดตัวลงจากไตรมาส 3/61 ซึ่งย่อมจะทำให้กำไรไตรมาส 4/61 หดตัวลงไปด้วยเมื่อเทียบไตรมาสก่อน
นอกจากนี้ หุ้น BEC ถูกเก็งกำไรขึ้นมาในช่วงก่อนหน้านี้ จากการเก็งว่าจะได้ประโยชน์จากคลื่น 700 MHz ที่จะถูกนำกลับมาประมูล แล้วเม็ดเงินที่ได้จากการประมูลจะนำไปเยียวยาทีวีดิจิทัล ซึ่งรวมถึง BEC ด้วยที่มีถึง 3 ช่อง แต่มองว่าความเป็นไปได้ยัง 50:50 เนื่องจากการประมูลคลื่น 700 MHz ยังมีความไม่แน่นอนว่าจะมีผู้ร่วมเข้าประมูลมากหรือน้อยแค่ไหน โดยก่อนหน้านี้หุ้น BEC ถูกเก็งขึ้นมาจากราคาที่เคลื่อนไหวอยู่บริเวณ 4.70-4.80 บาท
ทั้งนี้ ธุรกิจทีวียังน่าเป็นห่วงเพราะมีการแข่งขันที่รุนแรงต่อเนื่อง และก็ยังไม่เห็นแนวโน้มการฟื้นตัว เนื่องจากปัจจุบันผู้ชมมีการหันไปชม Content ผ่านช่องทางอื่นมากขึ้น